b'\n_START_ARTICLE_\nMikulin\n_START_PARAGRAPH_\nMikulin (ven. \xd0\x9c\xd0\xb8\xd0\xba\xd1\x83\xcc\x81\xd0\xbb\xd0\xb8\xd0\xbd, \xd0\x9c\xd0\xb8\xd0\xba\xd1\x83\xcc\x81\xd0\xbb\xd0\xb8\xd0\xbd\xd1\x81\xd0\xba\xd0\xbe\xd0\xb5 \xd0\xba\xd0\xbd\xd1\x8f\xcc\x81\xd0\xb6\xd0\xb5\xd1\x81\xd1\x82\xd0\xb2\xd0\xbe, Mikulinskoje knja\xc5\xbeestvo) oli muinaisven\xc3\xa4l\xc3\xa4inen kaupunki ja ruhtinaskunta. Se sijaitsi \xc5\xa0o\xc5\xa1ajoen rannalla nykyisen Moskovan alueen Loto\xc5\xa1inon piiriss\xc3\xa4. Nyky\xc3\xa4\xc3\xa4n paikalla on Mikulinon kyl\xc3\xa4._NEWLINE_Tverin ruhtinaan Aleksandr Mihailovit\xc5\xa1in poika Mihail sai Lobin ja \xc5\xa0o\xc5\xa1an rannoilla sijainneen alueen l\xc3\xa4\xc3\xa4nityksekseen vuoden 1341 tienoilla. Mikulinin kaupunki mainitaan ensimm\xc3\xa4isen kerran vuonna 1370. Linnoituksen yhteydess\xc3\xa4 sijaitsi esikaupunki, kauppias- ja k\xc3\xa4sity\xc3\xb6l\xc3\xa4isasutuksia sek\xc3\xa4 useita luostareita. 1400-luvun alussa Mikulinin ruhtinaskunnasta erosi pieni Teljatevon l\xc3\xa4\xc3\xa4niruhtinaskunta. Moskovan valloitettua Tverin vuonna 1485 Mikulinin viimeinen ruhtinas Andrei Borisovit\xc5\xa1 alistui Iivana III:n m\xc3\xa4\xc3\xa4r\xc3\xa4ysvaltaan ja sai l\xc3\xa4\xc3\xa4nityksekseen Dmitrovin kaupungin._NEWLINE_1600-luvun alkuun menness\xc3\xa4 Mikulin muuttui Mikulino Gorodi\xc5\xa1t\xc5\xa1en kyl\xc3\xa4ksi. Sen nykyinen nimi vakiintui 1950-luvun j\xc3\xa4lkeen. Muinaisesta kaupungista on s\xc3\xa4ilynyt py\xc3\xb6re\xc3\xa4 maavallitus, jonka keskell\xc3\xa4 on 1500-luvun tiilikirkko.'